Neagu Djuvara - dincolo de timp 


Mă bucură faptul că pot să scriu despre un om pe care-l 
preţuiesc foarte mult. Mă bucură faptul că sunt contemporan cu 
un om deosebit, care, chiar dacă ne vedem rar, ştiu că există 
undeva lîngă noi, printre noi. Mă bucură faptul că ursitoarele au 
decis să ajungă la vîrsta patriarhilor în cele mai bune bune 
condiţii de funcţionare. Căci, altminteri, viaţa nu ar mai fi o 
mare bucurie şi o suită neîncetată de mirări, ci o lungă agonie 
asortată cu suferințe, resemnare, plictiseală şi resentimente. 
Dacă nu mai punem la socoteală varia poticneli ale trupului şi 
nevolniciile, în multe cazuri, buruienoase ale istoriei imediate. 
Lui Neagu Djuvara i-a fost dat să înfrunte şi să depășească 
destule astfel de potrivnicii. Dar şi o natură tare, de vechi os 
boieresc cu sînge armânesc l-a făcut să fie ceea ce este. Un om 
simplu, natural şi firesc. Într-o lume a trăirilor artificiale, într-o 
lume a ideilor artificioase, într-un univers plin de violenţe, 
cataclisme şi catastrofe, nimic nu-l împliedică pe dl Neagu 
Djuvara să fie autentic. Şi senin. 

Asta nu se mai învaţă. De nicăieri. Bunica te poate îndruma 
cum să foloseşti cuțitul şi furculita. De exemplu tocătura de 
carne nu se taie. Mama îţi poate sugera cu discreţie cum să te 
îmbraci în diferite ocazii. Nu tu întinzi mîna celui mai în vîrstă. 
Tata te poate îndruma cum să te comporţi în compania damelor 
sau ce să faci la pocher atunci cînd ai doar perechi de regi cu 
valeţi şi miroşi că adversarul ar putea avea trei aşi. Dar nimeni 
nu te poate învăţa să fii tu însuţi. Asta a făcut dl Neagu Djuvara 
toată viaţa.Să fie el însuşi. Nu e puţin lucru, nici uşor. Sigur, este 
doar o supoziţie. L-am cunoscut la anii senectuţii - nu e simplu 
să rămii de lemn tănase cînd ţi se spune cu aerul că apa curge, 


” 


Miine mă duc la aeroport... Vine fata mea de la Paris...Dar cîti 
ani are fata dvs.? Fata mea are 70 de ani 111??? *. Ce să mai 
spui, devii brusc visător. Exact opusul unei astfel de atitudini ne 
oferă biografia - spusă sau scrisă, povestită în orice caz - a Dlui 
Neagu Djuvara.Căci înainte de a fi diplomat sau istoric, că a fost 
ostaş român pe front sau consilier diplomatic în Africa, că a 
studiat în Franţa sau a citit şi scris în România, că a fost şi a 
rămas un om de lume sau de cuvint. Cuvînt scris. 

Intr-o lume care trăncăneşte fără limite, DI Neagu Djuvara 
a gîndeşte temeinic şi scrie judicios. A fost şi a rămas un spirit 
alert, un fin observator al prezentului şi al trecutului. La viitor se 
pare că este mefient. Dar să nu mai lungim pelteaua 
encomiastică, DI Neagu Djuvara este un prodigios povestitor. Un 
mare povestitor, din cea mai nobilă spiţă a povestitorilor. Din 
antichitatea greacă şi lumea orientală, pînă în 
contemporaneitatea românească. Nu ştim ce efect au avut 
asupra istoriografiei româneşti studiile, nu puţine, desigur, dar 
evident iconoclaste, ale istoricului ce s-a născut dintr-o memorie 
prodigioasă, un zburdalnic joc al ideilor şi un excelent simţ al 
limbii. Nu credem că minimalizăm aportul intelectual al Dlui 
Neagu Djuvara dacă-l considerăm în primul rînd un vajnic mare 
povestitor. Chiar dacă temeinicia şi orgoliul de a fi scriitor nu 
mai au astăzi consistenţa convingerilor lui Radu Petrescu - acel 
extraordinar Consul Romanus, din volumul său “Meteorologia 
lecturii” ar putea fi studiat şi de elevii puberi şi de sclifosiţii 
întorsăturilor de frază şi atît - DI Neagu Djuvara, credem noi, 
reface şi poate împrospăta acest orgoliu. 

“Amintiri din pribegie”, cea mai puţin savantă dintre cărțile 
istoricului, cu deja o impresionantă bibliografie academică la 
activ, credem noi cu sfială, respect, prețuire reală şi prietenie 
cuvincioasă, este unul dintre vîrfurile prozei românești. Ei da, 
despre mîndra literatură este vorba şi nu despre biata istorie. 


Un moment care ar merita marcat de funcţionarii in charge ai 
literaturii române. Prozele lui Neagu Djuvara sunt un exemplu 
de cum se pot mînui nexurile epice şi cum se poate îmbogăţi 
sensul unei poveşti. Harul povestirii şi darul de a povesti al celui 
care s-a ocupat intens de istoria mai veche şi mai nouă - 

oricînd şi oriunde se pot găsi pomelnice cu volumele pe care le- 
a scris deja vîrtosul povestitor în ultimii ani ai unei contorsionate 
biografii - fac, ar putea face, miîndria literaturii române. Din 
toate timpurile. Din vremea lui Dosoftei, Neculce şi Miron Costin 
- Se fac cronicarii la școală? Habar nu avem!- trecînd prin lon 
Ghica, nu neapărat cel din “Scrisori către V. Alecsandri”, ci acela 
din extraordinarele “Convorbiri economice" - Se fac la şcoală 
sau la facultate ? Avem mari îndoieli!- trecînd prin Creangă, 
Slavici şi Rebreanu, prin Papadat Bengescu, Camil Petrescu, 
Holban şi Sebastian, şi mai aproape de noi, Marin Preda, Buzura, 
Breban, Adameșteanu, Mircea Nedelciu şi Gheorghe Crăciun. 
Facem această glosă de situare a unui prozator de marcă într-un 
moment cînd proza este asaltată necuviincios de jurnalism, iar 
virtuțile ficţiunii devorate de senzaționalul, de multe ori 

găunos şi lipsit de substanţă al realităţii ce generează ceea ce 
anglosaxonii numesc non-fiction. 

Nu orice text este proză, nu orice fel de discurs este 
literatură. Chestiunea de fond ar fi dacă produsul prozei ar fi 
bun sau rău, așa cum categorisea Enescu muzica. Şi atît. Bună 
sau proastă. Prin scrisul său direct şi elegant deopotrivă, prin 
înscrisurile sale legate de un trecut fabulos şi un prezent piclos, 
DI Neagu Djuvara ne îndreptățește să credem că literatura 
română mai are un viitor. Nu e neapărat necesar să obţinem un 
premiu Nobel pentru România. Nu e neapărat mare nevoie ca 
autorii români să fie traduşi în 30 de limbi şi să conferenţieze 
peste tot mapamondul ca să desluşim nişte crimpeie, reale sau 
nu, de viaţă şi mare literatură. La ceas aniversar ni se pare 
necesar să amintim de toate isprăvile unui om, altminteri 
cuviincios şi de o politeţe rară. O frumoasă lecţie de gimnastică 
a ideilor, dar şi de a trăi şi mai frumos. In echilibru cu lumea, şi, 
mai ales , cu tine însuţi. 

Vă mulţumim, Domnule Neagu Djuvara, pentru 
această lecţie de viaţă şi vă dorim din toată inima, LA 
MULȚI ANI! 


Să ne fie îngăduit ca, alăturind şi urările noastre de La 
mulţi Ani! Excelenței Sale, Domnului Neagu Djuvara, să 
completăm textul prietenului nostru Bedros Horasangian cu 
lista lucrărilor publicate de cel a cărui laudatio tocmai ați 
parcurs-o: 

«+ Le droit roumain en matière de nationalité , Paris, 1940. 

+ Demetrius Cantemir, philosophe de l'Histoire, în Revue 
des études roumaines, Paris, 1973. 

+ Civilisations et lois historiques, Essai d'étude comparée 
des civilisations, Mouton, Paris - Haga, 1975 (carte 
premiată de Academia Franceză) 

+ între Orient şi Occident. Ţările române la începutul epocii 
moderne, Humanitas, 1995. 

«e Aromânii: istorie, limbă, destin, ed. Fundaţiei Culturale 
Române, 1996. 

e O scurtă istorie a românilor povestită celor tineri, seria 
Istorie, Humanitas, 1999. 

«+ Cum s-a născut poporul român, seria Humanitas Junior, 
2001. 

e Mircea cel Bătrân şi luptele cu turcii, seria Humanitas 
Junior, 2001. 

«+ Dela Vlad Jepeş la Dracula vampirul, Humanitas, 2003. 

e Scrisorile spătarului Nicolae Milescu, roman, Humanitas, 
2004. 

e Există istorie adevărată?, Humanitas, 2004. 

«e Amintiri din pribegie, Humanitas, 2005. 

«+  Thocomerius - Negru Vodă. Un voivod cuman la 
începuturile Ţării Româneşti, Humanitas, 2007. 

«+ Războiul de şaptezeci şi şapte de ani şi premisele 
hegemoniei americane (1914 - 1991), Humanitas, 2008. 

«e Amintiri şi poveşti mai deocheate, Humanitas, 2009. 

«+ Ce-au fost boierii mari în Ţara Românească? Saga 
Grădiştenilor, Humanitas, 2010. 


